Viborger Samler, 1847-03-02
Under f. Dato er udkommet efterstaaende Forordning, hvori bestemmes som følger: § 1. Den Ret, der efter Loven tilkommer Creditor, til at holde sin Debitor i Gjælds fængsel, skal herefter ei kunne anvendes for et mindre Beløb end 50 Rbd., og derhos være indskrænket til en vis Tid, hvilken udenfor den Undtagelse, som findes i § 4 skal være for et Beløb af indtil 300 Rbd. inclusive 1 Maaned for hver Gang 50 Rbd., som indeholdes i Fordringen; med Hensyn til det, der overstiger 300 Rbd. indtil 900 Rbd., 1 Maaned for hver 100 Rbd.; med Hensyn til det Beløb, der er over 900 Rbd. indtil 2700 Rbd. inclusive, 1 Maaned for hver Gang 150 Rbd. deri indeholdes, og med Hensyn til det, der gaaer over 2700 Rbd., 1 Maaned for hver Gang 200 Rbd., indtil en Tid af ialt 3 Aar; hvilken Tid, der indtræder med et Beløb af 5100 Rbd., udenfor det ovenpaapegede Undtagelsestilfælde, skal være den længste Tid, hvori en Creditor maa holde sin Debitor i Gjældsfængsel. Den Deel af en Fordring, hvortil der ikke svarer en Fængselstid af en fuld Maaned, kommer ikke i Betragtning i foranførte Henseende. Jøvrigt er Debitor, der har lidt det ovennævnte Fængsel, derved ikke fritaget for at betale den Gjæld, hvorfor han har været fængslet; men den vil, hvis han maatte erhverve nogen Formue, kunne søges i hans Bo; kun vil naturligviis Gjældfængsel ikke oftere kunne anvendes for samme Fordring. § 2. Under det Fordringsbeløb, der bestemmer den Tid, hvori Gjældsfængsel kan anvendes, indbefattes ogsaa de Renter og Omkostninger, som ere paaløbne, inden Arresten iværksættes, men ikke de, der senere paaløbe. § 3. Foranførte Regler ere anvendelige, saavel paa den personlige Arrest, som bevirkes Debitor paalagt, inden Fordringens Rettighed er bleven endelig afgjort ved Forlig eller Dom, som paa den, der sættes i Fuldbyrdelse, efterat dette er skeet, hvoraf følger, at Tiderne blive at sammenregne, saafremt en inden Dom iværksat Arrest fortsættes efterat denne er forfulgt, og ved Dom stadfæstet, dog at Fængslets Varighed berver paa den Størrelse, som den endelige Dom tillægger Fordringen. § 4. Med Hensyn til Gjæld efter trasserede Vexler, er Creditor berettiget til at holde sin Debitor i Fængsel i dobbelt saa lang Tid, som den, hvori dette med Hensyn til Fordringens Størrelse efter § 1 var tilladt. § 5. De ovenstaaende Jndskrænkninger af den ved de hidtil gjældende Love hjemlede personlige Arrest for Gjæld skulle og komme dem til Gode, der for Tiden hensidde i Gjælds fængsel, hvilke altsaa kunne paastaae Arresten ved Kiendelse af vedkommende Retsbetjent hævet, naar de have udstaaet Fængsel i saa lang Tid, som foranførte Bestemmelser, hjemle. § 6. Nærværende Anordning finder ikke Anvendelse paa det i Forordningen af 6te April 1842 § 4 omhandlede Fængsel, undtagen forsaavidt at dette Slags Fængsel ei heller i noget Tilfælde skal kunne anvendes længere end i den § i bestemte længste Tid. Jkke heller gjør denne Anordning Forandring i de Bestemmelser, som Forordningen af 8de Juli 1840 § 21 indeholder angaaende Oppebørselsbetjente, der befindes i Kassemangel. Hvorefter alle Vedkommende sig have at rette etc. Hr. Fischer i Kjøbenhavn, store Kjøbmagergade Nr. 66, averterer til Salg Jordskokker eller Jordæbler (Helianthus tuberosus), der i 10 Aar, i hvilken Tid han har dyrket dem, endnu ikke have slaaet feil for ham og som skulle være meget velsmagende til Mad. Ogsaa til Brød har han forsøgt at benytte dem, nemlig blandet med Meel. De lægges ganske som Kartofler og have den Fordeel, at de kunne staae ude om Vinteren; de sætte ingen Blomster, men en Stamme fra 3 til 6 Fod, begynde at sætte Knolde i Juli og pleie først at være fuldmodne sidst i October; de behøve kun at hyppes een Gang og give større Udbytte end Kartofler, Han har i flere Aar havt 24 Fold i god Jord. Man kan ogsaa i flere Aar avle efter eet Aars Udlæg, da de efterlade en Deel smaae Knolde, som villig groe Aaret efter. Flere kjøbenhavnske Frugthandlere have faaet af dem.